Sputnik, Амра Амҷԥҳа
"Ҳара ҳаигәырӷьан ҳашәԥылоит абри азал ссир аҿы. Иҭабуп арахь шәахьааиз. Иҳалшо зегь ҟаҳҵоит агәахәара шәаҳҭарц", — иҳәеит апроект анапхгаҩы Арам Зурабиан ахәаԥшцәа рахь ихы нарханы.
Ҩ-сааҭк инарзынаԥшуа ицоз аконцерттә программагьы уи ииҳәаз ажәақәа ирықәшәон.
Ашәаҳәаҩцәа Ҳагаа, асаксофонист Константин Лисовиц, агитаристцәа Леонид Бирзоеви Дмитри Трухачиови ауаа дыргәырӷьон.
Ҭемыри Дениси Ҳагаа иара убасгьы инарыгӡеит апроект "Голос" аҟны ирҳәаз ашәа.
Уи адагьы Ҭемыр Ҳагба инеигӡеит испаниатәи ашәаҳәаҩ акомпозитор Александр Санс икомпозициа.
"Ари испаниатәи амузыка иҿыцны азнагароуп", — иҳәеит Арам Зурабиан.
Шәа-цыԥхьаӡа азал иҩныҩуаз анапеинҟьабыжьқәа, агәра удыргон азали асценеи ирымаз аимадара шыӷәӷәаз.
Аконцерт ахь днеиит хәаԥшҩык, зыӡырҩык иҳасаб ала Хьыбла Гьерзмааԥҳагьы.
2013 шықәса рзы аишьцәа Ҳагаа алахәын Хьыбла лфестивальқәа руак.
Хьыблеи Ҭемыри еицынарыгӡеит аԥсуа ашәа "Исхароузеи?" (Кьыршьал Чачхалиа).
Абри ашьҭахь Хьыбла иналыгӡеит англыз ашәа "Smile" (амузыка Чарли Чаплин, ажәақәа Џьон Тиорнери Џьери Парсонси).
Азал иҩнашьқьыруаз аԥша мацара акәын зыбжьы уаҳауаз, зегь рыԥсы ӡаны илзыӡырыҩуан бзиа еицырбоз ашәаҳәаҩ.
Апроект "Джазпром" аҟны инагӡан акомпозитор Арам Зурабиан икомпозициақәа "Christmas" "New wave".
Аконцерт иакульминацианы иҟалеит ашоу "Голос" иалахәыз, аиааирагьы згаз Дариа Антониук лықәгылара.
Апроект аҟны Дариа Антониуки Ҭемыри Дениси Ҳагааи азыҟаиҵон Леонид Агутин.
Аконцерт ашәақәа реиҳарак ҩынтә-ҩынтә иддырҳәон ахәаԥшыҩцәа.